CELEX: 52017PC0061
Language: bg
Date: 2017-02-07
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 7.2.2017
            COM(2017) 61 final
            2017/0018(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  1
                (наричана по-нататък „Директивата за ДДС“) Съветът, действащ с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел опростяване на процедурата за събиране на ДДС или предотвратяване на определени форми на отклонение от данъчно облагане или избягване на данъци.
            
            
               С писмо, заведено в Комисията на 18 май 2016 г., Естония поиска разрешение да прилага, считано от 1 януари 2018 г., мярка за дерогация от член 287 от Директивата за ДДС, разрешаваща на Естония да освободи от ДДС данъчно задължените лица, чийто годишен оборот е не по-висок от 40 000 EUR.
            
            
               В съответствие с член 395, параграф 2 от Директивата за ДДС с писмо от 4 октомври 2016 г. Комисията осведоми останалите държави членки за отправеното от Естония искане. С писмо от 5 октомври 2016 г. Комисията уведоми Естония, че разполага с цялата необходима информация, за да разгледа искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               В дял XII, глава 1 от Директивата за ДДС се предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определено равнище. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС за получените доставки, вложени в производството.
            
            
               По силата на член 287, точка 8 от Директивата за ДДС Естония може да освободи от ДДС данъчно задължените лица, чийто годишен оборот е не по-висок от равностойността в национална валута на 16 000 EUR по обменния курс в деня на присъединяването на страната. Естония прие еврото на 1 януари 2011 г.
            
            
               Очаква се увеличаването от 16 000 EUR на 40 000 EUR на прага за регистрация на лицата за целите на ДДС да доведе до намаляване на административната тежест за предприятията, отговарящи на условията за този режим, и по-специално за микропредприятията, тъй като те ще бъдат освободени от голяма част от задълженията по общия режим за ДДС, като например водене на регистри за ДДС или подаване на справки-декларации за ДДС.
            
            
               Освен това ще намалее и работното натоварване за данъчните органи.
            
            
               Според естонските власти мярката няма да окаже значително въздействие върху общия размер на приходите от ДДС, събирани на етапа на крайното потребление.
            
            
               Лицата, чийто годишен оборот не надвишава прага, ще продължат да имат възможност да се регистрират за целите на ДДС.
            
            
               •Съгласуваност с действащите разпоредби в тази област на политиката
            
            
               Подобни дерогации вече са предоставени на други държави членки. На Белгия
                  2
                и Люксембург
                  3
                бе определен праг от 25 000 EUR, на Полша
                  4
                — праг от 40 000 EUR, на Литва
                  5
                — праг от 45 000 EUR, на Латвия
                  6
                и Словения
                  7
                — праг от 50 000 EUR, а на Италия
                  8
                и Румъния
                  9
                — праг от 65 000 EUR.
            
            
               Дерогациите от Директивата за ДДС следва винаги да бъдат ограничени във времето, за да може тяхното въздействие да бъде оценено. Освен това разпоредбите на членове 281—294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в Плана за действие относно ДДС
                  10
                и в работната програма на Комисията за 2017 г.
                  11
               , предложението на Комисията под формата на всеобхватен пакет за опростяване следва да бъде представено до края на 2017 г.
            
            
               Поради това се предлага да се разреши прагът да бъда увеличен на 40 000 EUR, считано от 1 януари 2018 г., до настъпването на по-ранната от следните две дати: 31 декември 2020 г. или датата на влизане в сила на директива за изменение на разпоредбите на Директивата за ДДС, отнасящи се до специалния режим за малките предприятия. 
            
            
               •Съгласуваност с другите политики на Съюза
            
            
               
                  Мярката е в съответствие с целите на Съюза по отношение на малките предприятия, както са изложени в Съобщението на Комисията „Мисли първо за малките!“ „Small Business Act“ за Европа“
                     12
                  , в което държавите членки се призовават да вземат предвид характерните особености на малките и средните предприятия, когато създават законодателство и, съответно, да опростят съществуващата нормативна уредба.
               
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
         
         
            
               •Правно основание
            
            
               
                  Член 395 от Директивата за ДДС.
               
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на която се основава предложението, принципът на субсидиарност не се прилага.
               
            
            
               •Пропорционалност
            
            
               
                  Решението се отнася до даването на разрешение на държава членка по нейно искане и не представлява задължение.
               
            
            
               Предвид ограничения обхват на дерогацията специалната мярка е пропорционална на поставената цел, а именно опростяване за допълнителен брой малки данъчно задължени лица и за данъчната администрация.
            
            
               •Избор на инструмент
            
            
               Предлаган инструмент: решение за изпълнение на Съвета.
            
            
               Други средства не биха били подходящи, тъй като по силата на член 395 от Директивата за ДДС дерогация от общите правила за ДДС е възможна единствено след като Съветът, действащ с единодушие по предложение на Комисията, е дал своето разрешение. Поради това най-подходящият инструмент е решение за изпълнение на Съвета, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИ ОЦЕНКИ, КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Естония, и се отнася само до тази държава членка.
            
            
               •Събиране и използване на експертни становища
            
            
               Не бяха необходими външни експертни становища.
            
            
               •Оценка на въздействието
            
            
               Предложението за решение за изпълнение на Съвета има за цел увеличаване на настоящия праг за освобождаване като мярка за опростяване, която премахва голяма част от свързаните с ДДС задължения за предприятията с годишен оборот, не по-висок от 40 000 EUR. Следователно то ще има положително въздействие върху намаляването на административната тежест за редица данъчно задължени лица и, в резултат на това, за данъчната администрация.
            
            
               През 2015 г. е имало 15 119 регистрирани за целите на ДДС лица с годишен оборот между 16 001 EUR и 40 000 EUR (което се равнява на 19,4 % от общия брой лица, регистрирани за целите на ДДС), които биха отговаряли на условията за освобождаване от ДДС по силата на дерогацията. Според естонските власти около 3 000 данъчно задължени лица в тази група (3,8 % от общия брой на данъчно задължените лица към момента) се занимават основно с продажба на стоки до крайните потребители. Мярката обаче няма да окаже значително въздействие върху общите приходи от ДДС, събирани на етапа на крайното потребление. Според оценките е възможно годишните държавни приходи от ДДС да спаднат с 6,6 милиона евро, което се равнява на 0,39 % от общите приходи от ДДС.
            
            
               
                  Лицата, чийто облагаем оборот не надвишава този праг, няма да са длъжни да се регистрират за целите на ДДС, и така в резултат на мярката административната тежест върху тях ще намалее, тъй като те няма да трябва да водят регистри за ДДС или да подават справка-декларация за ДДС. Работното натоварване за данъчните органи също ще намалее.
               
            
            
               4.ОТРАЖЕНИЕ ВЪРХУ БЮДЖЕТА
            
         
         
            
               Предложението няма отражение върху бюджета на ЕС, тъй като Естония ще извърши изчисление на компенсацията в съответствие с член 6 от Регламент (ЕИО, Евратом) № 1553/89 на Съвета
                  13
               .
            
            
               5.ДРУГИ ЕЛЕМЕНТИ
            
            
               Предложението включва клауза за изтичане на срока на действие.
            
            
               2017/0018 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  14
               , и по-специално член 395 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С писмо, заведено в Комисията на 18 май 2016 г., Естония поиска разрешение да прилага, считано от 1 януари 2018 г., мярка за дерогация от член 287 от Директива 2006/112/ЕО, разрешаваща на Естония да освободи от ДДС данъчно задължените лица, чийто годишен оборот е не по-висок от 40 000 EUR.
            
            
               (2)В съответствие с член 395, параграф 2 от Директива 2006/112/ЕО с писмо от 4 октомври 2016 г. Комисията осведоми останалите държави членки за отправеното от Естония искане. С писмо от 5 октомври 2016 г. Комисията уведоми Естония, че разполага с цялата необходима информация, за да разгледа искането.
            
            
               (3)По силата на член 287, точка 8 от Директива 2006/112/ЕО Естония може да освободи от ДДС данъчно задължените лица, чийто годишен оборот е не по-висок от равностойността в национална валута на 16 000 EUR по обменния курс в деня на присъединяването на страната.
            
            
               (4)Исканата дерогация е в съответствие с целите на Съобщението на Комисията „Мисли първо за малките!“ „Small Business Act“ за Европа от 25 юни 2008 г
                  15
               .
            
            
               (5)Като се има предвид, че тази мярка за дерогация ще доведе до намаляване на свързаните с ДДС задължения за малките предприятия, на Естония следва да се разреши да прилага мярката за ограничен срок — до 31 декември 2020 г. Данъчно задължените лица следва да продължат да имат възможност да изберат да прилагат общия режим на ДДС.
            
            
               (6)Разпоредбите на членове 281—294 от Директива 2006/112/ЕО относно специалния режим за малките предприятия са предмет на преразглеждане и поради това е възможно преди горепосочената дата да влезе в сила директива за изменение на тези разпоредби от Директивата за ДДС.
            
            
               (7)По предоставена от Естония информация увеличеният праг ще има незначително въздействие върху общия размер на данъчните приходи, събирани на етапа на крайното потребление.
            
            
               (8)Дерогацията няма въздействие върху собствените ресурси на Съюза, формирани от данъка върху добавената стойност,
            
         
         
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 287, точка 8 от Директива 2006/112/ЕО на Република Естония се разрешава да освободи от ДДС данъчно задължените лица, чийто годишен оборот e не по-висок от 40 000 EUR.
            
            
               Член 2
            
            
               Настоящото решение поражда действие в деня на нотифицирането му.
            
            
            
               Настоящото решение се прилага от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на разпоредбите на членове 281—294 от Директива 2006/112/ЕО, отнасящи се до специалния режим за малките предприятия.
            
            
               Член 3
            
            
               Адресат на настоящото решение е Република Естония.
            
            
               Съставено в Брюксел на  година.
            
            
               
                     За Съвета
               
               
                     Председател
               
            
         
         
            
                  
                     (1)
                  ОВ L 347, 11.12.2006 г., стр. 1.
               
               
                  
                     (2)
                  Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51).
               
               
                  
                     (3)
                  Решение за изпълнение 2013/677/ЕС на Съвета от 15 ноември 2013 г. за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 316, 27.11.2013 г., стр. 33).
               
               
                  
                     (4)
                  Решение за изпълнение (ЕС) 2016/2090 на Съвета от 21 ноември 2016 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 324, 30.11.2016 г., стр. 7). 
               
               
                  
                     (5)
                  Решение за изпълнение 2014/795/ЕС на Съвета от 7 ноември 2014 г. за удължаване на срока на действие на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 44).
               
               
                  
                     (6)
                  Решение за изпълнение 2014/796/ЕС на Съвета от 7 ноември 2014 г. за даване на разрешение на Република Латвия да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 330, 15.11.2014 г., стр. 46).
               
               
                  
                     (7)
                  Решение за изпълнение (ЕС) 2015/2089 на Съвета от 10 ноември 2015 г. за изменение на Решение за изпълнение 2013/54/ЕС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 302, 19.11.2015 г., стр. 107).
               
               
                  
                     (8)
                  Решение за изпълнение (ЕС) 2016/1988 на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11).
               
               
                  
                     (9)
                  Решение за изпълнение 2014/931/ЕС на Съвета от 16 декември 2014 г. за удължаване на срока на прилагане на Решение за изпълнение 2012/181/ЕС за предоставяне на разрешение на Румъния да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 365, 19.12.2014 г., стр. 145).
               
               
                  
                     (10)
                  Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС: Към единно пространство на ЕС по отношение на ДДС — Време за избор, Брюксел, 7.4.2016 г., COM(2016)148 final.
               
               
                  
                     (11)
                  Работна програма на Комисията за 2017 г. — Европа на резултатите: закрила, предоставяне на повече права и защита на гражданите, Страсбург, 25.10.2016 г., COM(2016)710 final.
               
               
                  
                     (12)
                  COM(2008) 394 от 25 юни 2008 г.
               
               
                  
                     (13)
                  ОВ L 155, 7.6.1989 г., стр. 9—13.
               
               
                  
                     (14)
                  ОВ L 347, 11.12.2006 г., стр. 1.
               
               
                  
                     (15)
                  Съобщение на Комисията до Съвета, Европейския парламент, Европейския икономически и социален комитет и Комитета на регионите — „Мисли първо за малките!“ „Small Business Act“ за Европа, Брюксел, 25.6.2008 г., COM(2008) 394 окончателен.